ಸಾಮಾಜಿಕ ಅಂತರ ಪದದ ಬದಲು ಭೌತಿಕ ಅಂತರ ಬಳಸಿ ಅಂತ ಒತ್ತಾಯ ಬೆಂಗಳೂರು: ಅಸ್ಪೃಶ್ಯತೆಯ ಆಚರಣೆ ವೇಳೆ ಬಳಸುತ್ತಿದ್ದ ಪದವೇ ಸೋಷಿಯಲ್ ಡಿಸ್ಟೆನ್ಸ್. ಸಾಮಾಜಿಕ ಅಂತರ ಅನ್ನೋ ಪದಬಳಕೆಯೇ ತಪ್ಪು ಅಂತಾ ನಿವೃತ್ತ ಐಎಎಸ್ ಅಧಿಕಾರಿ ಮದನ್ ಗೋಪಾಲ್ ಅಭಿಪ್ರಾಯ ವ್ಯಕ್ತಪಡಿಸಿದ್ದಾರೆ. ಭೌತಿಕ ಅಂತರ ಪದಬಳಕೆ ಸರಿ ನಗರದಲ್ಲಿ ಮಾಧ್ಯಮಗಳ ಜೊತೆ ಮಾತನಾಡಿರುವ ಅವರು.. ಕೊರೊನಾದಿಂದ ರಕ್ಷಣೆಗಾಗಿ ಕಾಯ್ದುಕೊಳ್ಳಬೇಕಾಗಿರೋದು ಭೌತಿಕ ಅಂತರ. ಸೋಷಿಯಲ್ ಡಿಸ್ಟೆನ್ಸಿಂಗ್ ಅಲ್ಲ, ಫಿಸಿಕಲ್ ಡಿಸ್ಟೆನ್ಸಿಂಗ್. ಸಾಮಾಜಿಕ ಅಂತರ ಪದಬಳಕೆ ಸರಿಯಲ್ಲ. ಈ ಪದಬಳಕೆಯ ಬದಲಾವಣೆ ಮಾಡಬೇಕು ಅಂತಾ ರಾಜ್ಯ ಸರ್ಕಾರಕ್ಕೆ ನಿವೃತ್ತ ಅಧಿಕಾರಿ ಸಲಹೆ ನೀಡಿದ್ದಾರೆ. ಸೇಫ್ ಡಿಸ್ಟೆನ್ಸಿಂಗ್ ಪದ ಕೂಡ ಅರ್ಥಪೂರ್ಣ ಕೋರೊನಾ ಸಂದರ್ಭದಲ್ಲಿ ಸಾಮಾಜಿಕವಾಗಿ ಯಾರೂ ಅಂತರದಲ್ಲಿಲ್ಲ. ಸಾಮಾಜಿಕವಾಗಿ ಜನರೆಲ್ಲ ಸೋಷಿಯಲ್ ಮೀಡಿಯಾಗಳ ಮೂಲಕ ಸಂಪರ್ಕದಲ್ಲೇ ಇದ್ದಾರೆ. ಕೊರೊನಾದಿಂದ ರಕ್ಷಣೆಗಾಗಿ ಜನ ಕಾಪಾಡಿಕೊಳ್ಳುತ್ತಿರೋದು ಭೌತಿಕ ಅಂತರ. ವೈದ್ಯರು ಆಸ್ಪತ್ರೆಗಳಲ್ಲಿ ಇದನ್ನೇ ಕ್ಲೀನಿಕಲ್ ಡಿಸ್ಟೆನ್ಸಿಂಗ್ ಅಂತಾರೆ. ಫಿಸಿಕಲ್ ಡಿಸ್ಟೆನ್ಸಿಂಗ್ ಅಥವಾ ಕ್ಲಿನಿಕಲ್ ಡಿಸ್ಟೆನ್ಸಿಂಗ್ ಪದಬಳಕೆಯೇ ಸರಿ. ಸೇಫ್ ಡಿಸ್ಟೆನ್ಸಿಂಗ್ ಅಂತ ಬಳಸುವುದೂ ಅರ್ಥಪೂರ್ಣ. ಈ ಮೂರು ಆಯ್ಕೆಗಳಲ್ಲಿ ಒಂದನ್ನು ಆಯ್ಕೆ ಮಾಡಲು ಸರ್ಕಾರಕ್ಕೆ ಮದನ್ ಗೋಪಾಲ್ ಸಲಹೆ ನೀಡಿದ್ದಾರೆ. ಕೊರೊನಾ ಭಯದಿಂದ ಜನರ ನಡುವೆ ಈಗಾಗಲೇ ಅಂತರ ಸೃಷ್ಟಿಯಾಗಿದೆ. ಕೊರೊನಾದಿಂದ ಮಾನಸಿಕ ಒತ್ತಡ, ಖಿನ್ನತೆಗೂ ಜನ ಒಳಗಾಗುತ್ತಿದ್ದಾರೆ. ಜನರ ಮಾತು ಹಾಗೂ ನಡೆಸಿಕೊಳ್ಳುವ ರೀತಿಯಿಂದ ಬೇಸತ್ತು ಕೆಲವರು ಆತ್ಮಹತ್ಯೆ ಮಾಡಿಕೊಂಡಿದ್ದಾರೆ. ಕೊರೊನಾ ಸಂದರ್ಭದಲ್ಲಿ ಪ್ರತಿಯೊಂದು ಸೂಕ್ಷ್ಮ ಮನಸ್ಸಿನ ಮೇಲೆ ಪರಿಣಾಮ ಬೀರಲಿದೆ. ಹೀಗಾಗಿ ಅತೀ ಹೆಚ್ಚು ಬಳಕೆಗೆ ಬರುವ ಪದ ಧನಾತ್ಮಕವಾಗಿರಬೇಕು ಅಂತಾ ಅಭಿಪ್ರಾಯ ವ್ಯಕ್ತಪಡಿಸಿದ್ದಾರೆ.